‘วิรุฬ’ดับฝันกู้บ้านดอกเบี้ย3%
ธอส.ไม่เพิ่มเงินกู้ซอฟต์โลนบ้าน 3% นาน 5 ปี หวั่นสินเชื่ออื่นไม่เข้าเป้า
23 มิ.ย. 2555

ธอส.ไม่เพิ่มเงินกู้ซอฟต์โลนบ้าน 3% นาน 5 ปี หวั่นสินเชื่ออื่นไม่เข้าเป้า
นายวิรุฬ เตชะไพบูลย์ รมช.คลัง ซึ่งกำกับดูแลธนาคารอาคารสงเคราะห์ (ธอส.) กล่าวว่า ขณะนี้ยังไม่มีนโยบายเพิ่มวงเงินสินเชื่อซอฟต์โลนบ้าน ที่คิดดอกเบี้ย 3% เป็นเวลานาน 5 ปี หลังจากที่ก่อนหน้านี้มีผู้มาขอสินเชื่อดังกล่าวเกินวงเงินที่ตั้งไว้ 9,000 ล้านบาท เป็นจำนวนมาก
รมช.คลัง ชี้แจงว่า เหตุผลที่ไม่เพิ่มสินเชื่อซอฟต์โลนบ้านขึ้นมา เนื่องจากยังมีสินเชื่อบ้านของ ธอส. ส่วนอีกยังปล่อยกู้ยังไม่เข้าไป เช่น ดอกเบี้ยสินเชื่อบ้าน 0% เป็นเวลา 3 ปี สำหรับผู้ที่กู้ซื้อบ้านไม่เกิน 1 ล้านบาท จึงยังต้องการให้เงินกู้ในส่วนนี้ถึงเป้าหมายที่ตั้งไว้ก่อน แล้วค่อยพิจารณาสินเชื่อซอฟต์โลนเพิ่มเติม
ทั้งนี้ ที่ผ่านมา ธอส. ขอสินเชื่อซอฟต์โลนจากธนาคารแห่งประเทศไทย (ธปท.) จำนวน 1 หมื่นล้านบาท แต่ได้รับการอนุมัติเพียง 6,000 ล้านบาท เมื่อรวมกับเงินในสัดส่วนของธนาคารอีก 3,000 ล้านบาท ทำให้ปล่อยกู้ได้ทั้งสิ้นจำนวน 9,000 ล้านบาท
อย่างไรก็ตาม หลังจากเปิดตัวโครงการเพียง 3 วัน มีผู้มาขอสินเชื่อซอฟต์โลนเกินวงเงินถึง 5,500 ล้านบาท โดยธนาคารได้สำรองไว้ กรณีที่ผู้มายื่นก่อนคุณสมบัติไม่ครบที่จะได้สินเชื่อ
ด้านธนาคารออมสินได้เสนอคณะกรรมการธนาคารเห็นชอบให้ปล่อยกู้ซอฟต์โลน 3.4 หมื่นล้านบาท สำหรับผู้ที่ซื้อบ้านเช่นเดียวกับ ธอส. ซึ่งธนาคารประเมินว่า จะได้รับความสนใจจากลูกค้าอย่างมากเช่นกัน